MEMORANDUM TA’ SPJEGAZZJONI

1.KUNTEST TAL-PROPOSTA

Id-Direttiva tal-Kunsill 2003/49/KE ("id-Direttiva") tirregola s-sistema komuni ta' tassazzjoni applikabbli għall-pagamenti ta' imgħax u ta' royalties bejn kumpaniji assoċjati ta' Stati Membri differenti. Minħabba li kienet emendata bosta drabi, din il-proposta tirriformulaha fl-interess taċ-ċarezza. Il-memorandum ta’ spjegazzjoni jiddikjara r-raġunijiet għal kull emenda sostantiva proposta u jispeċifika liema dispożizzjonijiet tal-att preċedenti ma nbidlux.

Il-problemi indirizzati mid-Direttiva jirriżultaw mill-eżistenza tal-ostakoli partikolari tat-taxxa korporattiva għall-funzjonament tas-suq intern: il-pagamenti ta' imgħax transkonfinali u ta' royalties huma soġġetti għal iktar tassazzjoni mit-tranżazzjonijiet domestiċi. Fil-każ ta’ operazzjonijiet purament domestiċi, ir-riċevitur tal-pagament huwa soġġett għat-taxxa korporattiva bħala kontribwent fiskali residenti fl-Istat Membru fejn huwa residenti għal skopijiet fiskali. Fil-każ ta’ pagamenti internazzjonali, jista' jkun soġġett ukoll għal taxxi minn ras il-għajn fl-Istat Membru tas-sors. L-għan tad-Direttiva huwa li tpoġġi l-imgħax transkonfinali u l-pagamenti tar-royalties f’kundizzjonijiet ekwi mal-pagamenti domestiċi, billi telimina tassazzjoni doppja ġuridika, formalitajiet amministrattivi goffi u problemi tal-fluss tal-flus għall-kumpaniji kkonċernati.

Il-Kummissjoni u partijiet internazzjonali involuti fit-taxxa minn dejjem kienu konvinti mill-bżonn għal strument tal-UE f’dan il-qasam, minħabba li la miżuri unilaterali meħudin mill-Istati Membri u lanqas ftehimiet fiskali bilaterali ma pprovdew soluzzjoni sodisfaċenti li tilħaq bis-sħiħ ir-rekwiżiti tas-suq intern. Trattati fiskali bilaterali ma jkoprux ir-relazzjonijiet bilaterali bejn l-Istati Membri, ma jabolixxux għal kollox it-tassazzjoni doppja u, b’mod partikolari, qatt ma jipprovdu soluzzjoni uniformi għar-relazzjonijiet triangolari u multilaterali bejn l-Istati Membri.

Fil-Komunikazzjoni tagħha tal-5 ta’ Novembru 1997 intitolata ‘Pakkett biex jittratta kompetizzjoni fiskali dannuża fl-Unjoni Ewropea’ (‘A package to tackle harmful tax competition in the European Union’) il-Kummissjoni enfasizzat il-bżonn għal azzjoni kordinata f’livell Ewropew biex tittratta kompetizzjoni fiskali dannuża sabiex tali azzjoni tgħin biex jinkisbu ċerti objettivi bħat-tnaqqis tad-distorsjonijiet kontinwi fis-suq intern, tipprevjeni telf eċċessiv ta' dħul fiskali u tinkoraġġixxi l-istrutturi fiskali jiżviluppaw b’mod li jippromwovu l-impjiegi. Il-Kunsill tal-Ecofin tal-1 ta’ Diċembru 1997 kellu dibattitu varjat abbażi ta’ dik il-Komunikazzjoni u ddeċieda biex, fost inizjattivi oħrajn, jitlob lill-Kummissjoni tippreżenta proposta biex tarmonizza t-taxxa fuq pagamenti ta’ imgħax transkonfinali u ta' royalties. Fl-4 ta’ Marzu 1998, il-Kummissjoni adottat proposta għal Direttiva tal-Kunsill dwar sistema komuni ta’ tassazzjoni applikabbli għall-pagamenti ta’ imgħax u ta' royalties li jsiru bejn kumpaniji assoċjati ta' Stati Membri differenti, COM(1998) 67 finali. Fit-3 ta' Ġunju 2003 il-Kunsill tal-Ecofin adotta d-Direttiva. Sabiex itaffi l-impatt baġitarju tagħha għal dawk l-Istati Membri li kienu impurtaturi netti tal-kapital u t-teknoloġija u li għalihom dawn it-taxxi fuq tali pagamenti kienu jirrappreżentaw sors konsiderevoli ta’ dħul, approċċ gradwali deher iktar xieraq sa fejn kellu x’jaqsam l-ambitu tad-Direttiva.

Id-Direttiva kienet emendata għall-ewwel darba fl-2004 bid-Direttivi 2004/66 u 2004/76 minħabba l-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja. L-ewwel waħda introduċiet fit-test tad-Direttiva t-taxxi u l-kumpaniji minn dawn l-Istati Membri l-ġodda li għalihom tapplika din id-Direttiva. It-tieni waħda emendat it-test tal-Artikolu 6 tad-Direttiva biex tintroduċi arranġamenti tranżitorji għar-Repubblika Ċeka, il-Latvja, il-Litwanja, il-Polonja u s-Slovakkja.

Iktar tard, id-Direttiva tal-Kunsill 2006/98/KE inkludiet ir-referenza għat-taxxi u l-kumpaniji mill-Bulgarija u r-Rumanija li għalihom tapplika d-Direttiva. L-Annessi IV.6 u VII.7 mal-Att tal-Adeżjoni tal-Bulgarija u r-Rumanija inkludew derogi temporanji.

L-Artikolu 8 tad-Direttiva jitlob li l-Kummissjoni għandha tirrapporta lill-Kunsill dwar l-operazzjoni tad-Direttiva, partikolarment bil-għan li tiġi estiża l-applikazzjoni tagħha għal kumpaniji jew impriżi oħrajn barra dawk li jaqgħu fl-ambitu tagħha. Sabiex jikseb l-informazzjoni meħtieġa biex ikun abbozzat ir-rapport, id-DĠ TAXUD talab lill-Uffiċċju Internazzjonali tad-Dokumentazzjoni Fiskali (International Bureau of Fiscal Documentation) biex iwettaq stħarriġ dwar l-implimentazzjoni tad-Direttiva. Ir-rapport tal-Kummissjoni dwar il-funzjonament tad-Direttiva kien preżentat fit-23 ta' April 2009. Huwa jindika li l-implimentazzjoni ġenerali tad-Direttiva kienet sodisfaċenti u jirreferi għal emendi li jistgħu jkunu possibbli sabiex jestendu l-kamp ta’ applikazzjoni tagħha.

Din ir-riformulazzjoni tipprova ssolvi xi problemi li jirriżultaw mill-ambitu limitat tad-Direttiva. Hemm pagamenti transkonfinali li jaqgħu lil hinn mill-ambitu tad-Direttiva u li jiffaċċjaw taxxi minn ras il-għajn. Għalhekk, ir-riformulazzjoni tipproponi li tkun estiża l-lista ta' kumpaniji li għalihom tapplika d-Direttiva u li jitnaqqas ir-rekwiżit ta’ żamma ta’ ishma li jrid ikun sodisfatt biex il-kumpaniji jikkwalifikaw bħala assoċjati. Addizzjonalment, hija żżid rekwiżit ġdid għall-eżenzjoni fiskali: ir-riċevitur irid ikun soġġett għat-taxxa korporattiva, fl-Istat Membru fejn ikun stabbilit, fuq l-introjtu mill-pagamenti tal-imgħax jew tar-royalties. Din il-kundizzjoni tfittex li tiżgura li l-ħelsien mit-taxxa ma jingħatax meta l-introjtu korrispondenti ma jkunx soġġett għat-taxxa u għalhekk titneħħa lakuna li tista’ tintuża mill-evażuri fiskali. Finalment, hija proposta emenda teknika biex ikunu evitati sitwazzjonijiet fejn il-pagamenti li jsiru minn stabbiliment permanenti u li jirriżultaw mill-attivitajiet tiegħu ma jingħatawx eżenzjoni għax mhumiex spiża li tista' titnaqqas għall-finijiet ta' taxxa.

2.RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT

Konsultazzjoni pubblika fuq emendi possibbli għad-Direttiva saru mill-24 ta’ Awwissu sal-31 ta' Ottubru 2010 fuq il-portal web 'il-Vuċi tiegħek fl-Ewropa’ u s-sit web tad-DĠ TAXUD. Kienu rċevuti 71 reazzjoni minn bosta partijiet involuti, inklużi kumpaniji multinazzjonali (25 risposta), kumpaniji kbar (3 risposti), assoċjazzjonijiet tan-negozju u tal-industrija (18-il risposta), prattikanti fiskali (16-il risposta), assoċjazzjonijiet professjonali (8 risposti) u ħaddiem wieħed taċ-ċivil minn Stat Membru. L-ewwel konklużjoni mir-risposti rċevuti tikkonferma l-interess fl-inizjattivi mqajma mill-Kummissjoni. L-appoġġ għall-bżonn li tittieħed azzjoni u li tiġi emendata d-Direttiva jidher b'mod ċar. 7% biss tar-risposti ma jikkonsidrawx li huwa neċessarju l-aġġornament tal-elenku tal-entitajiet koperti mid-Direttiva u 4% ma jaqblux mal-bidla fil-limitu taż-żamma tal-ishma sabiex l-entitajiet jkunu kkonsidrati bħala assoċjati. Il-maġġoranza ta' dawk li wieġbu wrew ukoll preferenza għall-allinjament tal-ambitu personali tal-Direttiva ma' dak tad-Direttiva dwar il-Kumpaniji Prinċipali u dawk Sussidjarji (appoġġjata minn 90% tar-risposti); l-emenda tad-Direttiva biex tippermetti l-komputazzjoni tal-parteċipazzjoni indiretta biex ikun stabbilit li kumpaniji huma assoċjati kienet milqugħa b’mod pożittiv minn 91% tal-kontributuri; it-tnaqqis tal-limitu rekwiżit biex kumpaniji jkunu kkonsidrati bħala assoċjati minn parteċipazzjoni ta’ 25% għal waħda ta’ 10% ukoll kien ikkonsidrat b'mod pożittiv minn 87% tar-risposti.

Il-valutazzjoni tal-impatt tal-Kummissjoni rreferiet għall-problemi li jirriżultaw mit-taxxi minn ras il-għajna fuq pagamenti transkonfinali ta’ pagamenti ta’ imgħax u ta' royalties: distorsjonijiet ekonomiċi fl-aġir tan-negozju; kostijiet ta’ konformità minħabba burokrazija u dewmien biex il-ħelsien mit-taxxa jkun effettiv, u r-riskju ta’ tassazzjoni doppja. Kienu kkonsidrati bosta alternattivi. Il-possibilità li ma tittieħed ebda azzjoni politika kienet irrifjutata minħabba li d-diffikultajiet identifikati jkomplu joħolqu distorsjoni fil-proċess ta’ allokazzjoni transkonfinali tar-riżorsi. L-estensjoni tal-benefiċċji tad-Direttiva għall-pagamenti kollha bejn kumpaniji mhux relatati tkun effettiva biex tnaqqas il-konsegwenzi negattivi deskritti iżda tkun inqas effiċjenti u inkonsistenti ma’ għanijiet oħra biex itejbu l-funzjonament tad-Direttiva: it-tassazzjoni differenti tad-dividendi, imgħax u royalties tkompli u għalhekk jibqgħu d-distorsjonijiet ekonomiċi korrispondenti; tinvolvi wkoll tnaqqis ikbar fid-dħul fiskali tal-Istati Membri; u l-implimentazzjoni tagħha tkun iktar diffiċli peress li ma hemm l-ebda esperjenza fl-armonizzazzjoni tal-pagamenti transkonfinali bejn kumpaniji mhux assoċjati. Alternattiva oħra tkun l-allinjament tar-rekwiżiti tad-Direttiva ma’ dawk tad-Direttiva dwar il-Kumpaniji Prinċipali u dawk Sussidjarji fuq it-tassazzjoni tad-dividendi. Din hija l-alternattiva magħżula minn din ir-riformulazzjoni għaliex toffri riżultat iktar ibbilanċjat: hija iktar effettiva fit-tnaqqis tad-distorsjonijiet ekonomiċi u ma tnaqqasx id-dħul fiskali tal-Istati Membri daqs l-alternattiva preċedenti, fattur importanti fil-kuntest attwali tal-finanzi pubbliċi. Rigward il-pagamenti tal-imgħax, it-telf ma għandux jaqbeż il-EUR 200 sat-EUR 300 miljun u jkun jaffettwa lit-13-il Stat Membru li għadhom japplikaw it-taxxa minn ras il-għajn lejn pagamenti ta' imgħax li joħorġu mill-pajjiż - il-Belġju, il-Bulgarija, ir-Repubblika Ċeka, il-Greċja, l-Ungerija, l-Irlanda, l-Italja, il-Latvja, il-Polonja, ir-Rumanija, is-Slovenja u r-Renju Unit -; rigward il-pagamenti ta' royalties, it-telf ma għandux jaqbeż il-EUR 100 sal-EUR 200 miljun u jaffettwa lis-seba’ pajjiżi bl-ikbar bilanċi negattivi tal-pagamenti ta' royalties bħala sehem mill-PDG – il-Bulgarija, ir-Repubblika Ċeka, il-Greċja, il-Polonja, il-Portugal, ir-Rumanija u s-Slovakkja. Kif imsemmi qabel, din hija l-alternattiva preferuta mill-partijiet involuti li rrispondew għall-konsultazzjoni pubblika.

L-esklużjoni tal-pagamenti mill-benefiċċji tad-Direttiva meta l-introjtu mhuwiex soġġett għat-tassazzjoni mill-Istat Membru tar-riċevitur kif ukoll l-emendi tekniċi biex ikunu evitati sitwazzjonijiet fejn il-pagamenti magħmula minn stabbiliment permanenti u li jirriżultaw mill-attivitajiet tiegħu huma miċħuda l-eżenzjoni abbażi li mhumiex spiża li tista' titnaqqas mit-taxxa, huma miżuri ta' natura purament teknika li l-impatt tagħhom ma jistax jitkejjel.

3.ELEMENTI LEGALI TAL-PROPOSTA

Il-prinċipju tas-sussidjarjetà

Il-prinċipju tas-sussidjarjetà japplika safejn il-proposta ma taqax taħt il-kompetenza esklussiva tal-Unjoni Ewropea. L-għanijiet tal-proposta ma jistgħux jintlaħqu biżżejjed mill-Istati Membri. Ir-rati ta’ tassazzjoni minn ras il-għajn huma ffissati minn kull Stat Membru fil-liġi nazzjonali tiegħu skont l-għażliet korrispondenti tiegħu ta’ politika fiskali. Dawn l-imposti jistgħu jitnaqqsu jew jitneħħew skont konvenzjonijiet bilaterali dwar it-tassazzjoni doppja. Madankollu, kull konvenzjoni partikolari tiffissa r-rati tagħha b’riżultat ta’ negozjati bejn iż-żewġ Stati li jaqblu fuqha. Ir-riżultat hu li t-taxxi minn ras il-għajn ivarjaw skont kull relazzjoni bilaterali bejn l-Istati Membri u mhux se jkun hemm azzjoni spontanja kordinata mill-Istati Membri.

It-tieni aspett li għandu jiġi kkonsidrat huwa jekk l-għanijiet jistgħux jintlaħqu aħjar b’azzjoni min-naħa tal-UE u kif dan jista’ jsir. Ir-raġuni fundamentali għal azzjoni Ewropea jirriżulta min-natura transkonfinali tal-problema. Bla dubju, azzjoni fuq livell tal-UE tiggarantixxi politiki fiskali armonizzati u kkordinati f’dan il-qasam partikolari tat-tassazzjoni. L-Istati Membri jkunu marbutin bl-eżenzjoni mit-taxxa minn ras il-għajn bl-istess mod.

Il-prinċipju tal-proporzjonalità